อำลา
โดย...ทีมข่าวการเงินโพสต์ทูเดย์
17 ส.ค. 2559

โดย...ทีมข่าวการเงินโพสต์ทูเดย์
แบงก์กรุงเทพมีประเด็นร้อนกับบริษัท จัสมิน อินเตอร์เนชั่นแนล หลังจากไม่ยอมออกแบงก์การันตีให้บริษัทลูก คือ แจส โมบาย บรอดแบนด์ ไปจ่ายค่าประมูล 4จี ความสัมพันธ์ทั้งสองฝ่ายก็ดูไม่ราบรื่น
แม้ว่าผู้บริหารธนาคารกรุงเทพ จะยืนยันว่าไม่กระทบความสัมพันธ์ แต่ล่าสุดก็มีข่าวผู้บริหารจัสมิน ย้ายไปยืนซบอกเคียงข้างแบงก์ไทยพาณิชย์ ด้วยเงินกู้ 6,000 ล้านบาทเสียแล้ว
ปะหน้า “ชาญศักดิ์ เฟื่องฟู” กรรมการรองผู้จัดการใหญ่ ธนาคารกรุงเทพ นักข่าวก็เลยเลียบๆ เคียงๆ ถามถึงภาพบาดใจว่า ความสัมพันธ์ 2 ฝ่ายได้ขาดสะบั้นกันแล้วหรือ?
แทนที่จะได้คำตอบกลับมา “ชาญศักดิ์” ระบายรอยยิ้มบนใบหน้าทันที พร้อมโบกมือ บ๊าย...บาย
ถึงไม่ตอบออกมาเป็นคำพูด
แต่ก็แจ่มแจ้งด้วยภาพแล้ว ก็เล่นโบกมือ บ๊าย...บาย ชัดซะขนาดนั้น
กลายเป็นรักสามเส้า เมื่อบัว ถูกมะลินอกใจ ไปอยู่กับใบโพธิ์